ทุนสำรองประเทศลด 900 ล้านเหรียญฯ
ธปท.เผยทุนสำรองประเทศลดลง 900 ล้านเหรียญสหรัฐ  หลังธปท.ทยอยลดการเข้าแทรกแซงเงินบาท
2 พ.ย. 2555

ธปท.เผยทุนสำรองประเทศลดลง 900 ล้านเหรียญสหรัฐ หลังธปท.ทยอยลดการเข้าแทรกแซงเงินบาท
ธนาคารแห่งประเทศไทย (ธปท.) รายงานฐานะทุนสำรองระหว่างประเทศ ณ วันที่ 26 ต.ค.ปีนี้ ว่า อยู่ที่ระดับ 1.815 แสนล้านเหรียญสหรัฐ หรือประมาณ 5.577 ล้านล้านบาท ลดลง 900 ล้านเหรียญสหรัฐ หรือประมาณ 2.76 หมื่นล้านบาท หากคิดอัตราแลกเปลี่ยนในปัจจุบันที่ระดับ 30.70 บาทต่อเหรียญสหรัฐ จากสัปดาห์ก่อนหน้าที่ระดับ 1.824 แสนล้านเหรียญสหรัฐ หรือประมาณ 5.599 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.60 หมื่นล้านเหรียญสหรัฐ จากสัปดาห์ก่อนที่ระดับ 2.55 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและฐานะซื้อเงินตราต่างประเทศล่วงหน้าสุทธิแล้วอยู่ที่ระดับ 2.075 แสนล้านเหรียญสหรัฐ 
ทั้งนี้ สาเหตุที่ทุนสำรองฯลดลงต่อเนื่องน่าจะเป็นเพราะธปท.ลดการเข้าแทรกแซงค่าเงินบาท ด้วยการเข้าซื้อเงินเหรียญสหรัฐในตลาดส่งมอบทันที(Spot)เพื่อเข้าเก็บในทุนสำรองฯลงอย่างต่อเนื่อง หลังจากค่าเงินบาทเคลื่อนไหวมีเสถียรภาพมากขึ้น โดยไม่ผันผวนมากนัก และยังเคลื่อนไหวไปในทิศทางเดียวกับสกุลเงินในภูมิภาค โดยวันนี้(2พ.ย.)เงินบาทเคลื่อนไหวที่ระดับ 30.72 บาทต่อเหรียญหสรัฐ อ่อนค่าลงเล็กน้อย 0.02% เมื่อเทียบกับวันก่อนหน้า และอ่อนค่าลง 0.15% เมื่อเทียบกับสิ้นเดือนก่อนหน้า 
สำหรับ ฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบันอยู่ที่ระดับ 1.319 ล้านล้านบาท เพิ่มขึ้นเล็กน้อยจากระดับ 1.305 ล้านล้านบาทในสัปดาห์ก่อน ซึ่งเพิ่มขึ้นในระดับปกติตามความต้องการใช้จ่ายและถือเงินสดของภาคเอกชน